AfriForum eis dat polisie opdok ná grondgrypIan Cameron van AfriForum. Foto: Verskaf. AfriForum het met regstappe teen die SAPD begin om koste en uitgawes verbonde aan ŉ dringende uitsettingsaansoek in 2018 te verhaal. Dit volg nadat die polisiediens versuim het om sy pligte na te kom tydens ’n grondgryp wat naby Onderstepoort in Pretoria plaasgevind het. Die SAPD het in Augustus verlede jaar geweier om dr. Motodi Maserumule by te staan om betreders in hegtenis te neem wat sy grond wederregtelik betree het en begin het om bousels op te rig. Maserumule het AfriForum genader, waarna die organisasie ’n dringende hofbevel bekom het wat gelas het dat die betreders verwyder word en die SAPD die balju daarmee behulpsaam moet wees. ’n Mandaat is toe deur Maserumule en AfriForum aan die Rooimiere gegee om die betreders se bousels te verwyder. Maar die koste daaraan verbonde beloop sowat R600 000; dit is die koste wat AfriForum nou van die polisie wil verhaal. AfriForum maak van die daargestelde litigasieroetes gebruik om die SAPD en sy individuele lede vir hul versuim verantwoordelik te hou, sê Ian Cameron, AfriForum se hoof van gemeenskapsveiligheid. “AfriForum sal aanhou om die nodige stappe te doen om wetstoepassingsowerhede, en enige ander liggaam of persoon wat grondgrype duld en hul pligte verontagsaam, te verplig om aan hul mandaat te voldoen, asook om die verontregte party te vergoed vir uitgawes wat aangegaan is, maar verhoed kon word.” AfriForum sal regskoste wat gevorder is, aanwend om verdere grondgrype mee te beveg. “Hierdie soort stappe moet toenemend gedoen word om te verseker dat die toepaslike owerhede persoonlik aanspreeklik gehou word as hulle hul plig versuim,” sê Marnus Kamfer, AfriForum se regs-en-risikobestuurder.